Galicië (Spanje)

Galicië (Sjpaans: Galicia; Galicisch en Portugees: Galiza) is ee va de 17 autonome regio's va Sjpaanje. Zie ligk in 't noardweste en me kalt hei ing ege sjproak, 't Galicisch. Dees sjproak is mieë verwant aan 't Portugees as aan 't Sjpaans. Zudelig grens de regio aa Portugal en oeëstelig ligke Asturië en Castilië en León. Westelig en noardelig ligk d'r Atlantischen Oceaan. De zieë die noardelig van Galicië ligk, weëd óch de Cantabrische Zieë genumt. Galicië hat ungeveër 2,7 miljoen iwuënesj op 'n oppervlaak va 29.574 km². Höar hoofsjtad is Santiago de Compostella, meh Vigo is de groeëtste sjtad.

Geografie
E groeët deel van 't Lank va Galicië behoeët tot 't Galicisch Massief en is doarum bergachtig. Ouw en geërodeerde berg tot 1.000 meter boave zieësjpegel bepale 't lanksjapsbild. In 't zuudoeëste kómme de tóppe tot de 2.000 meter. De regio hat óch de mieëts westelige en noardelige punt va Sjpaanje. 't Guëf twieë westeligste punte: d'r Cabo Finisterre en Kaap Touriñán. 't Noardeligste punt is de Punta de Estaca de Bares dat zich oetsjtik i g'n Cantabrische Zieë. De Peña Trevinca is mit 2.127 meter boave zieësjpegel d'r hoeëgsten berg. 

Klimaat
De laag va Galicië zörg vuur e maritiem klimaat, dat ungewoeën is vuur Sjpaanse sjtandaarde. Dit klimaat kint milde zuëmesj en zachte wingtesj mit vöal consjtante nieërsjlaag. De zudelige sjtrieëk, vuural de provins Ourense, hat doateënge e mediterraan klimaat. 

Administratieve idelóng
De regio Galicië is ungerverdeeld i veer provincies:
 A Coruña
 Lugo
 Ourense
 Pontevedra